钦定古今图书集成/明伦汇编/官常典/第248卷 > 何宗彦
## 钦定古今图书集成/明伦汇编/官常典/第248卷 > 何宗彦

按《明外史》本传：“宗彦，字君美，其父由金谿客随州，遂
家焉。宗彦举万历二十三年进士，累官詹事。四十二
年，迁礼部右侍郎，署部事。福王之国河南，请求无已，
宗彦上疏言可虑者有六，帝不听。又屡疏请东宫讲
学，皇孙就傅，及瑞、惠、桂三王婚礼，太子生母王贵妃
薨，不置守坟内官，又不置坟户瞻地，宗彦力争之，梃”
击事起，宗彦因言：“天下疑陛下薄太子久，太子处积
轻之势，致慈庆宫门止守以耄年，二内侍中门则寂
无一人。乞亟下张差廷讯，凡青宫诸典礼，悉允臣部
施行，宗社幸甚！”不报。寻转左侍郎，署部如故。四十四
年冬，隆德殿灾。宗彦请通下情，修废政，补旷官。明年，
皇长孙年十三，未就傅。宗彦再疏力言。自是频岁恳
请，帝终不纳。四十六年六月，京师地震，上《修省三事》。
时帝不视朝已三十载，朝政积弛，庶官尽旷。明年秋，
辽事益棘，宗彦率僚属上言：“自三路丧师，开原、铁岭
相继没，沈阳孤危。请陛下临朝，与臣等面筹兵食大
计。”帝亦不报。宗彦清修有执，摄尚书事六年，遇事侃
侃敷奏，时望甚隆。其年十二月，会推阁臣，廷臣多首
宗彦，独吏科给事中张延登不署名，遂不获与。宗彦
旋乞假去，御史薛敷政、萧毅中、左光斗、李征仪、倪应
春、彭际遇、张新诏等交章惜之。而延登同官亓诗教、
薛凤翔又屡疏纠驳。其时齐党势盛，非同类率排去
之。宗彦无所附丽，故终不安其位。明年，神宗崩，光宗
立，即家拜礼部尚书兼东阁大学士。天启元年夏还
朝。屡加少师兼太子太师、吏部尚书、建极殿大学士。
四年正月卒官。赠太傅，谥《文毅》。